Beurtkrag na fase 4 verhoogDie Kusile-kragsentrale. (Foto: Wikus de Wet/AFP) Eskom het aangekondig dat fase 4-beurtkrag van Woensdag 09:00 in werking gestel word en tot Vrydag om 05:00 sal voortduur. Dít volg nadat die energieverskaffer Maandag reeds fase 2-beurtkrag in werking gestel het nadat ŉ eenheid by onderskeidelik die Matla-, Kendal-, Matimba-, Kusile- en Grootvlei-kragsentrale uitgeskop het. “Dit is met groot teleurstelling dat Eskom verbruikers in kennis moet stel dat nóg kragopwekkingseenhede gedurende die nag uitgeskop het. Dit noodsaak die inwerkingstelling van fase 4-beurtkrag.” Die jongste kragsentrales wat beïnvloed is, is Kendal, Duvha, Camden en Kusile. Eskom sê hoewel hy die eenhede weer aangeskakel kon kry, is dit van kragopwekkingsreserwes afhanklik om volledig te funksioneer. Weens die uiters hoë gebruik van diesel word noodreserwes egter vinniger uitgeput as wat dit aangevul kan word. Eskom sê beurtkrag sal Vrydag weer na fase 2 verlaag word. Dit sal na verwagting tot 05:00 Maandag duur. “Eskom vra om verskoning vir die inwerkingstelling van fase 4-beurtkrag. Ons sal die situasie deurlopend nagaan en na gelang van omstandighede optree soos dit verander.”